ส่วนที่ 1

ข้อมูลสรุป (Executive Summary)

บริษัท เอเชียน มารีน เซอร์วิสส์ จำกัด (มหาชน) ประกอบกิจการซ่อมและต่อเรือ
รวมถึงกิจการก่อสร้างงานทางวิศวกรรมอื่นๆ เช่น การทำโครงสร้างเหล็ก เป็นต้น
มีผู้ถือหุ้นรายใหญ่คือ กลุ่มตัณฑ์ไพบูลย์ (ดำเนินธุรกิจขนส่งและให้บริการทางน้ำภายใต้ชื่อ “ซีทราน”)
และกลุ่มผาณิตวงศ์ (ดำเนินธุรกิจในภาคอุตสาหกรรมน้ำตาล)
บริษัทได้รับการรับรองคุณภาพมาตรฐาน ISO 9001 (Version 2000) จาก Lloyd’s
Register Quality Assurance ครอบคลุมทั้งด้านการต่อเรือ และการซ่อมเรือ ในปี 2546
นอกจากธุรกิจด้านการซ่อมและต่อเรือแล้วบริษัทยังได้ขยายการลงทุนในไปยังธุรกิจที่เกี่ยวเนื่องกัน
โดยได้เข้าลงทุนในบริษัท เจนเนอรัล คลังสินค้า จำกัด (บริษัทย่อย)
เพื่อดำเนินธุรกิจให้เช่าคลังสินค้าในสัดส่วนร้อยละ 99.90 ของทุนจดทะเบียน
และเข้าลงทุนในบริษัท อาชิมา มารีน จำกัด (บริษัทย่อย) ในสัดส่วนร้อยละ 100
ของทุนจดทะเบียน เพื่อดำเนินธุรกิจรับเหมางานซ่อมเรือ และลงทุนในบริษัท อีโค มารีน จำกัด
(บริษัทย่อย) ในสัดส่วนร้อยละ 80 ของทุนจดทะเบียน เพื่อดำเนินธุรกิจให้บริการเรือ
ขจัดมลภาวะทางน้ำ

ปี 2549 ที่ผ่านไป นับเป็นการก้าวเข้าสู่ช่วงเวลาที่สำคัญในการดำเนินการของบริษัทฯ
มีการลงทุนด้านโครงสร้างพื้นฐานคือการก่อสร้าง Slipway ขนาดใหญ่ความยาว 101.1 ม.
ความกว้าง 18.8 ม. พร้อมติดตั้งเครนขนาด 100 ตัน
เพื่อรองรับงานต่อเรือซึ่งมีความต้องการของตลาดสูง โดยในปีนี้บริษัทได้รับงานต่อเรือ 442 TEU
Container Vessel จากบริษัท GATI LIMITED ประเทศอินเดีย มูลค่างาน 13.4
ล้านเหรียญสหรัฐอเมริกา และนับเป็นเรือบรรทุกคอนเทนเนอร์ขนาดใหญ่ที่สุดที่ประเทศไทยเคยต่อมา

ในปีนี้
ผลการดำเนินงานของบริษัทฯในงานซ่อมเรือประสบปัญหาการแข่งขันสูงจากตลาดทั้งภายในและต่างประเทศ
ทำให้ยอดรายได้การซ่อมเรือลดลงไปในช่วงไตรมาสที่ 2
ขณะที่รายได้จากการต่อเรือได้รับผลกระทบจากการแข็งค่าขึ้นอย่างรวดเร็วของเงินบาทประกอบกับการตั้งสำรองหนี้สงสัยจะสูญและค่าเสียหายตามกรณีพิพาท
รวมทั้งการรับรู้ขาดทุนจากบริษัทย่อย ทำให้บริษัทฯ มีผลการดำเนินงานขาดทุน

จากการวิเคราะห์ฐานะการเงินในปี 2549 บริษัทมีสินทรัพย์รวม 720 ล้านบาท เพิ่มขึ้นจำนวน 165
ล้านบาทจากปี 2548 คิดเป็นร้อยละ 30 ลูกหนี้การค้าสุทธิ เพิ่มขึ้น 10 ล้านบาท คิดเป็นร้อยละ 31
สินค้าคงเหลือเพิ่มขึ้น 22 ล้านบาท คิดเป็นร้อยละ 31 ที่ดิน อาคารและอุปกรณ์สุทธิ เพิ่มขึ้น 84
ล้านบาท คิดเป็นร้อยละ 32 ค่าใช้จ่ายจ่ายล่วงหน้าเพิ่มขึ้น 13 ล้านบาท คิดเป็นร้อยละ 4,415
ส่วนหนี้สินรวมจำนวน 452 ล้านบาท เพิ่มขึ้น 142 ล้านบาทจากปี 2548 คิดเป็นร้อยละ 46
เนื่องจากบริษัทมีหนี้สินระยะสั้นเพิ่มขึ้น 165 ล้านบาท คิดเป็นร้อยละ 110
ส่วนหนี้สินระยะยาวลดลงเนื่องจากการที่บริษัทชำระคืนเงินต้นของเงินกู้ระยะยาวเป็นจำนวน 21
ล้านบาทเพิ่มขึ้นจากปี 2548 จำนวน 3 ล้านบาท

รายได้จากการรับจ้างในปี 2549 เท่ากับ 514 ล้านบาท ลดลง 44 ล้านบาท จากรายได้ 558
ล้านบาทในปี 2548 คิดเป็นร้อยละ 8 รายได้หลักมาจากการซ่อมเรือ 400 ล้านบาท
ลดลงจากปีก่อน 111 ล้านบาท หรือคิดเป็นร้อยละ 22
เนื่องจากภาวะการแข่งขันในอุตสาหกรรมซ่อมเรือทั้งภายในประเทศและต่างประเทศ
แต่มีรายได้จากการต่อเรือเพิ่มขึ้น 105 ล้านบาท (โครงการ GATI)
ทั้งนี้รายได้ต่อเรือและซ่อมเรือบางส่วนเป็นสกุลเงินเหรียญสหรัฐอเมริกา
ซึ่งได้รับผลกระทบจากอัตราแลกเปลี่ยนเงินสกุลเหรียญสหรัฐอเมริกาอ่อนค่าลงอย่างรวดเร็ว
ขณะที่ต้นทุนในการรับจ้าง เท่ากับ 411 ล้านบาท ลดลง 27 ล้านบาท จาก 438 ล้านบาทในปี
2548 คิดเป็นร้อยละ 6 ขาดทุนสุทธิในปี 2549 เท่ากับ 6 ล้านบาท ลดลงจำนวน 36
ล้านบาทจากกำไรสุทธิ 29.7 ล้านบาทในปี 2548 คิดเป็นร้อยละ 79
เนื่องจากรายได้จากการซ่อมเรือลดลงและมีการตั้งสำรองหนี้สงสัยจะสูญ, สำรองหนี้สินจากคดีพิพาท
มีดอกเบี้ยจ่ายเพิ่มขึ้น 3 ล้านบาท คิดเป็นร้อยละ 23
พร้อมทั้งบริษัทเริ่มมีการจ่ายภาษีนิติบุคคลเป็นปีแรก จำนวน 3 ล้านบาท
หลังจากหักผลขาดทุนสะสมยกมาจากงวดก่อนของบริษัทฯ หมดแล้ว และบริษัทย่อยบางแห่งเริ่มมีกำไร

นอกจากนี้ บริษัทยังได้ให้ความสำคัญต่อการเปิดเผยข้อมูลที่มีความถูกต้อง ครบถ้วน โปร่งใส
ทั้งรายงานข้อมูลการเงินและข้อมูลทั่วไป
ตลอดจนข้อมูลสำคัญที่มีผลกระทบต่อราคาหลักทรัพย์ของบริษัท
โดยเผยแพร่ข้อมูลข่าวสารต่างๆให้นักลงทุนและผู้เกี่ยวข้องได้รับทราบ